
CAROL MARINELLI

En spansk natt

Oversatt av Mona Berge

Miniserie: Arven etter Romero


Han tenner en gnist i henne og hun våkner som etter en døs. Kjemien er elektrisk under den spanske solen. Bli med inn i miniserien Arven etter Romero. Dette er første del.

Carol Marinelli fylte nylig ut et skjema der hun ble spurt om yrke. Hun frydet seg over å kunne skrive forfatter. Det neste spørsmålet dreide seg om hva hun gjorde for å slappe av, og hun skrev som sant var at det var å skrive. Under hobbyer ville hun ikke virke helt besatt, så hun skrev svømming. Men siden kloret i vannet gjør de blekede stripene i håret grønne, kan du nok gjette deg til det riktige svaret.


Til Anne og Tony.

«Jeg kan ikke bare flytte til Spania!» Emily Jacobs ristet på hodet. «Jeg har forpliktelser her.»

«Nei.» Anna nikket mot datteren Willow som løp i forveien og frydet seg over nysnøen og over at gudmoren var på besøk. «Det er jeg som har forpliktelser.»

«Men jeg sa til Gordon at jeg skulle bli værende til virksomheten ble solgt …» begynte Emily, men avbrøt seg selv. Det var faktisk omvendt. Gordon hadde sagt til henne at hun kunne bli værende på pensjonatet de hadde drevet sammen, til det ble solgt.

Han hadde sagt det som om han gjorde henne en tjeneste, som om han var storsinnet og sjenerøs som lot henne bli boende. De hadde ikke drevet det sammen. Pensjonatet hadde tilhørt moren hans, og da hun døde, hadde Gordon brutt forlovelsen. Emily hadde innsett at hun ble sett på som en av personalet.

Hun hadde hatt sitt eget rom i det store huset og respektert Gordons religiøse overbevisning og ønsket hans om å vente med å dele seng til de ble gift.

Emily hadde ikke fortalt bestevennen om det. Hun var redd for å få spørsmål eller bli gjort narr av. Siden hun ikke hadde noe å sammenligne med, visste hun bare at kyssene hans ikke hadde vært særlig løfterike, tvert imot hadde de nesten virket motvillige. Han hadde aldri kjærtegnet henne. Eller, jo, han hadde gjort det én gang, men da hadde han stoppet brått og sagt at hun var litt for lubben. Emily hadde slanket seg, men han hadde ikke lagt merke til det. Så hun hadde lagt på seg igjen, men det virket ikke som om han la merke til det heller.

Den lille selvtilliten hennes forsvant helt, og hun vaklet mellom å klandre seg selv for den manglende lidenskapen hans, og å forsikre seg selv om at det kom til å forandre seg når de ble gift.

Nå, på denne solfylte februardagen, så hun alt sammen klarere. Gordon hadde aldri ønsket et seksuelt forhold med henne. Han hadde bare brukt henne for å glede moren.

Han hadde aldri vært interessert i henne.

Det var grunnen til at hun i en alder av tjueseks var jomfru til tross for at hun hadde vært i et forhold i fem år og forlovet i tre av dem.

«Vent, Willow!» ropte Anna og løp av gårde for å ta igjen den energiske fireåringen som løp mot den frosne innsjøen.

Emily lo da venninnen innhentet datteren, men hun satte ikke opp farten. Det var fint å gå litt alene også. Kunne hun bare reise sånn uten videre?

Sophia, en venninne fra universitetet, hadde ringt for et par dager siden og kommet med et tilbud. De hadde holdt kontakten via sosiale medier, men telefonen hadde kommet ut av det blå.

«Jeg trenger et svar snart», hadde Sophia sagt. «Jeg går ut i mammaperm snart, og jeg må finne en løsning. Brødrene ønsker seg et friskt perspektiv, noe som appellerer mer til turister. Alle i Jerez vet allerede hvor fantastisk det er der. Jeg viste Alejandro hva du gjorde med hjemmesiden til pensjonatet.»

Etter bruddet hadde Emily prøvd å få fart på virksomheten som webdesigner. Tilbudet fra Sophia var fullstendig uventet og nesten for godt til å være sant. Nesten skremmende. Det var ingen enkel jobb. De potensielle klientene ville ha perfeksjon, og de var villig til å betale for det.

«Seks uker med innlosjering og transport», hadde Sophia sagt. «Og du får en sjenerøs bonus hvis hjemmesiden er oppe og går før fristen.»

Bonusen var utrolig sjenerøs – hele tilbudet var det.

Emily hadde bare to klienter. Meningen hadde vært å bygge opp virksomheten gradvis, men dette var rene eksplosjonen. Hun følte seg underkvalifisert og altfor uerfaren, og det hadde vært vanskelig å ikke si det.

«Tenk over det», hadde Sophia sagt. «Jeg må ha svar på mandag.»

Det hadde vært en stor beslutning å ta, så Emily hadde for en gangs skyld tatt seg fri et døgn for å være sammen med Anna. De hadde vokst opp sammen i en liten landsby, og det hendte at de ble tatt for å være søstre. Ikke så mye på grunn av utseendet. Annas hår var lysere enn Emilys mørkeblonde, og Emily hadde kurver mens Anna var slank. Emily var sjenert, Anna var utadvendt. Men båndet mellom dem var så sterkt at det kunne se ut som om de var søstre. Nå var Anna og Willow de eneste Emily hadde her i verden.

Var det derfor hun hadde godtatt så mye mens hun var sammen med Gordon? Hadde hun lengtet så veldig etter en familie at hun hadde nøyd seg med smuler?

«Se på deg!» Emily smilte til Willow som hakket tenner. Hun var godt påkledd med tykk jakke, støvler, lue og votter. «Du fryser jo.»

«Gjør jeg ikke», sa Willow. «Jeg vil gå på isen.»

«Nei!» sa moren og gudmoren i kor.

«Men de andre barna …» Willow satte trutmunn da hun ble slept vekk. Men hun ble raskt i godt humør igjen da de gikk ut av parken mot landsbyen.

«Hun er fryktløs», sukket Anna.

«Akkurat som moren sin», smilte Emily. «Du pleide å gå på isen da vi var barn.»

«Men du gjorde det aldri», sa Anna. «Du var …»

«Feig?»

«Jeg skulle si fornuftig.»

«Jeg hadde lyst til det, men jeg var …»

«Redd?»

«Ikke så mye for isen. Jeg tror jeg var redd for å skuffe dem», sa Emily.

Hun tenkte på moren og faren. De hadde vært eldre enn de fleste foreldrene til vennene, og de hadde bekymret seg hele tiden og pakket henne inn i – ikke bomull – men fæle hjemmestrikkede jakker, skjerf og luer. De hadde stått foran huset med strenge miner hvis hun var fem minutter for sen. Selv om hun hadde vært flau iblant, hadde hun følt seg høyt elsket – men også ansvarlig for dem på et vis. Det var liksom opp til henne å gjøre dem glade.

Hvis hun skulle være modig og forandre på livet, så var det nå. Emily visste det. Men hun hadde noen forpliktelser. «Det er salget av pensjonatet …»

«Emily, du kommer ikke til å få en penny av fortjenesten. Gordon kommer til å raske til seg alt sammen.» Anna stoppet opp da hun skjønte at hun gned salt i sårene. Men det var ingen sår. Forholdet hadde aldri vært lidenskapelig nok til det. «Si at han skal ta seg av salget selv. Han har utnyttet deg nok som det er.»

Emily sa ingenting, bare presset leppene sammen. Det sto en hvit sky ut av neseborene hennes.

«Mamma, se! Emily er en drage.»

«Halvdrage», sa Emily og tok henne i hånden. «Ekte drager puster ild.» Mens de gikk mot det lille huset til Anna, tenkte Emily at det ville ha vært fint å ha en indre drage. Når det gjaldt Gordon, hadde hun vært altfor svak og føyelig.

Det gjaldt alt annet også. Hun burde ha fortsatt med studiene i økonomi og hotelldrift, men i stedet hadde hun tatt den enkleste utveien og flyttet inn til Gordon og moren hans og jobbet i familiebedriften.

«Så du ble kjent med Sophia på universitetet?»

«Ja. Hun var i spanskgruppen. Britiske og spanske studenter hadde dannet en gruppe for å lære respektivt engelsk og spansk.

«Og dere holdt kontakten?»

«Litt. Vi følger hverandre på nettet. Hun så det jeg hadde gjort for pensjonatet, og for den restaurantkjeden.»

«Det begynner å løsne», smilte Anna.

Emily nikket. Hun hadde kjøpt et dyrt kamera, og det hadde ikke vært et impulskjøp, men noe hun hadde grunnet over lenge. Hun hadde aldri brukt så mye penger på noe før. Gordon hadde ikke akkurat oppmuntret henne, og hun hadde fått fryktelig dårlig samvittighet da hun brukte penger som foreldrene hadde spinket og spart på noe så ekstravagant. Men hun visste at hvis hun skulle skape seg en karriere, måtte hun ha det beste utstyret hun hadde råd til.

Med tiden hadde hun spart penger og kjøpt flere linser og lamper og et stativ som også var dyrt selv om det var brukt. Det var temmelig tungt også.

«Er ikke seks uker veldig lenge for å oppdatere en hjemmeside?» spurte Anna.

«Egentlig ikke. Det er for en stor sherrybodega.»

«Stor bodega? Jeg trodde en bodega var en liten delikatesseforretning.»

«Ikke i Spania. Vinmarkene ligger utenfor byen, men tønnene blir lagret i bodegaen.» Hun hadde googlet masse etter telefonsamtalen med Sophia. «Det er restauranter, tabernas, og selve bygningen er som et slott. De vil at jeg skal lage en helt ny hjemmeside og ta nye bilder og …»

«De?»

«Det er en familiebedrift. Men jeg tror den blir drevet hovedsakelig av to brødre. De høres ut som to bortskjemte playboyer.» Alejandro og Sebastian Romero var like kjekke som de var moralsk fordervete. «Det virker som om de ser på hele middelhavsområdet som lekegrinden sin. Jeg tror ikke jeg er kvalifisert til å gjøre den jobben. Dette er et multimilliondollar imperium. Kanskje multimilliard.» Emily sperret opp øynene i panikk. «De vil ha noe helt nytt. De vil at noen skal se på alt sammen med nytt, ufordervet blikk.»

«Jomfrublikk?» Anna dultet til henne. «Det er ikke deg.»

Men det var det. Emily følte seg veldig ensom med hemmeligheten sin. Selv om hun og Anna sto hverandre veldig nær, var det ting Emily rett og slett ikke kunne avsløre.

«Jeg vet ingenting om sherry», vedgikk hun. «Jeg trodde det var noe bare gamle damer drikker. Mamma og mormor drakk alltid et glass sherry på julaften.» Emily smilte ømt da hun tenkte på det. «Det er en enorm industri der.»

«I Jerez?» Anna uttalte det slik det var stavet, men rettet på seg selv slik Emily hadde gjort tidligere. «Sorry – Hereth.»

Emily lo. «Jeg trodde ikke at sherry kunne være …» Hun så over hodet på Willow og mimet et ord. Sexy.

Anna lo. Om det var av tanken på at sherry var sexy eller at den snerpete venninnen hennes ikke kunne si ordet høyt. Og ikke bare fordi en fireåring var til stede.

«Hvordan da?» spurte Anna.

«Jeg vet ikke», innrømte Emily.

Hun hadde lyst til å reise til Jerez. Hun hadde lest om de rivaliserende bodegaene, de dansende hestene og flamencodanserne, og det fascinerte henne.

Det hadde vært en fin dag. Nå var det kveld og leggetid for Willow. Emily skulle lese for henne på sengen.

«Jeg kan bli en drage når jeg blir voksen», sa Willow da hun hadde lagt seg ned i sengen. «Og sprute ild!» Men så ristet hun på hodet. «Da smelter isen og så kan jeg ikke stå på skøyter.»

«Sant nok», nikket Emily.

«Jeg tror jeg vil bli prinsesse og oppdagelsesreisende», sa hun mens hun tenkte høyt. «Og så kan jeg kanskje være enhjørning i helgene.»

«Det høres strålende ut.» Emily smilte og så at øyelokkene hennes begynte å bli tunge.

«Du er pen når du smiler» sa Willow. «Men du smiler ikke ofte.»

«Nei.» Emily nikket. «Jeg tror jeg ble født med et alvorlig ansikt.»

Det fikk Willow til å le, men så spurte hun: «Hva vil du bli?»

«Hva mener du?»

«Når du blir stor?»

En viktoriansk peppermø, tenkte Emily, men det sa hun selvfølgelig ikke. «Jeg er tjueseks, så jeg er stor nå.»

«Å, ja. Men ikke for å være enhjørning.»

Willow lukket øynene, og det tok ikke lang tid før hun sov dypt. Emily listet seg ut og lukket døren. Hun hørte at Anna var på kjøkkenet, og i stedet for å gå inn i stuen, satte hun seg i trappen og så på bildene som hang på veggen. De fleste var tatt av henne. Ett lite bilde viste familiene deres sammen. Det var tatt på et julemarked i nabolandsbyen. Faren til Anna hadde vært prest i landsbyen, og moren hennes hadde vært en typisk prestefrue. Den dagen hadde Anna fortalt Emily at hun var gravid og livredd for hva foreldrene kom til å si.

Med rette, viste det seg.

Emily så på faren sin som satt i rullestol. Han smilte til kamera uten egentlig å forstå hva som foregikk. Moren så utslitt ut. Hun døde en måned senere.

Emily hadde sitert Shakespeare og snakket om misnøyens vinter den gangen. Hun visste at hun hadde vært på nippet til å nøye seg med et nesten-fornøyd liv. Hun brydde seg ikke om at Gordon utvilsomt var homofil. Hun skulle bare ønske at hun hadde visst det i begynnelsen og sluppet å kaste bort fem år med å lure på hva som var galt med henne.

De kunne ha vært gode venner i stedet for å late som om de var i et forhold.

Du ble værende fordi det passet deg!

Tanken hun hadde undertrykt, dukket plutselig opp. Emily gremmet seg. Vanligvis ville hun bare ha skjøvet tanken vekk og ikke innrømt for seg selv hva hun holdt på med. Hun gjemte seg for livet. Det hadde hun alltid gjort.

Som barn hadde hun vært fryktelig sjenert. De overbeskyttende foreldrene hadde virket som en velsignelse snarere enn en forbannelse. Hun hadde den perfekte unnskyldningen. Hun kunne ikke ta sjanser fordi hun ikke ville at de skulle bekymre seg. Men egentlig tok hun ingen sjanser fordi de skremte vettet av henne.

Det gjaldt alt mulig, stort og smått. Hun hadde alltid kledd seg konservativt og klippet håret selv i stedet for å gå inn i en frisørsalong og bli gransket og vurdert.

Hun fikk en ny melding. Den var fra Sophia, som skrev på en blanding av spansk og engelsk.

Forhandlinger om stor New York-kontrakt. Los hermanos vil ha hjemmesiden byttet ut. Permiso por maternidad fra mandag. Du må være her i morgen. Peudes? Sophia.

I morgen? Emily leste meldingen om igjen. Hun husket nok av spansken til å skjønne at Sophia skulle ta mammapermisjonen tidlig, så det ville ikke være noen der som kunne vise henne rundt. Det var skremmende nok.

Puedes betydde kan du, og det var veldig direkte. Hun hadde ikke tenkt å trygle. Hvis Emily ikke ville ha jobben, kom hun til å finne en annen. Skulle hun gå glipp av enda en mulighet?

Emily ville oppleve eventyr og reise. Dette var begge deler. Og kanskje hun kunne bli værende en stund i Spania etter at jobben var gjort. Det var en annen ting hun hadde forsømt lenge.

Romantikk.

Hun ville finne ut hvordan det føltes å bli lidenskapelig kysset.

Sex? Hun kjente ikke kroppen sin, men hun ville bli kjent med den.

Ja, en ferieflørt var kanskje ikke så dumt.

Hun ble sittende og tenke en stund, og så ringte hun – men ikke til Sophia. Etterpå gikk hun inn i stuen.

«Jeg ringte nettopp til Gordon og sa at jeg skulle reise til Spania i morgen på grunn av en ny jobb.»

«Gratulerer!» utbrøt Anna glad og hoppet frem for å klemme henne. Men Emily stoppet henne.

«Han ble så sur og mente at jeg skulle ha sagt fra før.» Emily så nervøst på venninnen.

«Han ga ikke deg noe forvarsel», snøftet Anna.

«Ok, jeg gjør det. Jeg ringer Sophia nå og sier at jeg tar imot jobben.»

Emily gjorde det og la an en entusiastisk tone for å skjule frykten. «Jeg bestiller flybillett i kveld.» Hun lyttet en stund. «Å, det gjør ikke noe. Jeg kommer ikke til å tilbringe mye tid der …»

De snakket sammen en stund til, og da Emily la på, forklarte hun Anna hva de hadde snakket om.

«Sophia er ikke sikker på om hun rekker å møte meg, men hvis ikke, sender hun mannen sin. Og leiligheten jeg skulle bo i, er leid ut til noen andre. Det ble gjort en feil på grunn av flamencofestivalen. Så jeg skal bo i leiligheten til hushjelpen.»

«Sammen med hushjelpen?»

«Nei, jeg håper ikke det. Dette går fort …»

«Hvis du tenker for mye på det, kommer du ikke til å reise», advarte Anna.

«Jeg har ikke noe å ha på meg.»

Det var det eldgamle problemet, men i Emilys tilfelle var det sant. Garderoben hennes besto av yogabukser og enkle topper i svart og grått. Hun gikk med de samme klærne hele tiden. Det viktigste var at klærne var behagelige og lette å bevege seg i. Som fotograf måtte hun stadig sette seg på huk og bøye seg hit og dit. Klærne hennes var kjedelige, men praktiske.

«Det er vel butikker dit du skal. Og frisører», sa Anna.

Emily bestilte flybillett og satte av et par ekstra ukers ferie før hjemreisen. Men i stedet for å dra hjem og pakke, ble hun sittende og se på vakre bilder fra Jerez.

«Jeg skal si ja til alt», sverget Emily.

«Og det begynner med å klare å si nei», sa Anna. «Bare vær deg selv. Det spiller ingen rolle om de liker deg eller ikke så lenge de liker jobben du gjør.»

Anna var så modig, og Emily skulle ønske hun kunne være litt mer lik henne. Hun ville gjerne prøve nye ting og gjøre opp for de tapte årene. «Jeg skal ta for meg av alt sammen!»

Alejandro Romero skulle ønske denne samtalen snart var over.

«Sier du at det er slutt her nede i kjelleren?» ropte Mariana.

«Jeg sa at det var over i desember», svarte han rolig. «Nå er det februar.»

Dessuten var det ikke en kjeller.

Romero bodega lå en kort spasertur unna Plaza de Santiago med kirken og kafeene, butikkene og fontenen. De sto under buegangen i det som en gang hadde vært en kirke. Rommet var vakkert opplyst av månen som skinte inn gjennom et lite blyglassvindu. Det som ble lagret her, var verdt millioner, men når Mariana fortalte om dette, kom hun selvfølgelig til å si at Alejandro hadde dumpet henne i en kjeller.

«Alejandro, hvis jeg betyr noe som helst for deg, så ikke gjør dette nå.»

«Hva mener du med nå? Jeg fortalte deg at det var slutt før jul.»

«Men så fant vi ut dette om faren din.» Hun grep tak i jakken hans. «Du kan vel vente til …»

«Når?» avbrøt han. «Det kommer aldri et passende tidspunkt for familiene våre.»

«Faren din er døende!»

Han fortrakk ikke en mine. Han hatet drama. Det hadde aldri vært et kjærlighetsforhold mellom dem.

«Du eier ikke følelser», sa hun anklagende.

Han trakk på skuldrene.

«Hør på meg … La ham dø i den tro at bodegaene våre skal forenes.»

«Jeg tror ikke at han kommer til å dø med det første», sa Alejandro. «Hvis han får den operasjonen, kan han leve noen år til. Jeg har ikke tenkt å leve i sølibat så lenge.»

«Du er en drittsekk, Alejandro. Sex er det eneste du bryr deg om.»

«Ja. Og si ikke at du ikke har dratt fordel av ordningen. Jeg vil ikke gifte meg, Mariana. Jeg vil ikke spille dette spillet lenger.» Han fjernet armen hennes. «Si til familien din og vennene dine at det er slutt. Hvis du ikke gjør det, gjør jeg det. Jeg elsker deg ikke. Og du elsker ikke meg.»

«Det er jo nettopp derfor vi passer så godt sammen. Du tror ikke på kjærligheten, og jeg trenger den ikke.»

Hun hadde et svar på alt, og på mange måter hadde hun rett. Alejandro trodde ikke på kjærligheten. Hvis den eksisterte, ville han ikke ha den. Han hadde sett hva den hadde gjort med faren hans.

«Ikke gjør dette nå. Du kan ikke gjøre dette mot faren din. Han kommer til å bli sønderknust.»

«Det er slutt, sier jeg.»

«Til den neste kvinnen du blir sammen med får stjerner i øynene og ikke vet hvordan hun skal håndtere deg. Til hun ønsker seg mer. Da kommer du til å innse hvor bra vi hadde det.»

Hun grep etter skrittet hans, og han skjøv vekk hånden hennes. «Gå hjem», snerret han.

Men Mariana strakte seg på tå og kysset ham på kinnet så leppestiften smittet av. Hun lo da han rykket hodet vekk.

«Vi ses når du føler deg ensom igjen. Etter sommeren kanskje?» Hun snudde på hælen og gikk av sted med svaiende hofter.

Han ble stående i halvmørket, lettet over at det var over, men usikker på tidspunktet. Han visste at han var følelseskald. Livet ble lettere på den måten. Han jobbet hardt, men visste å nyte livet.

Han slapp aldri noen innpå seg og avslørte sjelden sine innerste tanker. Faren var hans rake motsetning, og denne nyheten kom til å gjøre ham opprørt. For øyeblikket virket det som om faren hadde mer lyst til å legge seg ned og dø enn å kjempe for livet. Alejandro hadde ikke lyst til å gjøre ham enda mer lei seg.

Han hørte latter og stemmer fra restauranten ovenpå. Han måtte gå gjennom den for å komme til huset sitt. Men i stedet for å gå hjem, gikk han gjennom bodegaen og inn i den eksklusive Taberna Romero.

«Hola!» En servitør smilte til ham. Det samme gjorde noen gjester, men Alejandro bare nikket. Han var ikke i humør til høflig konversasjon i kveld.

Det var ofte mange gjester her, men denne kvelden var det fullt hus på grunn av flamencodanserne. Han så på listen at Eva skulle opptre. Problemet med å være hjemme, var at det var litt for mange ekser å støte på. Han satte seg inn i båsen som var reservert for familien.

Eva hadde vært hans første kjæreste, og det var veldig lenge siden.

Han hørte trampingen på scenen idet lysene ble dempet, men han så ikke opp. Det var for mange minner som strømmet på.

Han tenkte på tiden da han hadde sittet bak scenen i Barcelona og Madrid mens moren opptrådte – hun hadde for lengst oppnådd stjernestatus og sluttet å opptre på mindre steder. Han husket også anklagene fra faren når hun kom hjem – og så den forferdelige depresjonen hans da hun ikke gjorde det lenger.

Broren Sebastian og søsteren Carmen nærte et sterkt hat til moren, men Alejandro kunne se hennes side av historien også. Hvis faren hadde vært mer imøtekommende og akseptert talentet hennes …

Han så opp, men unngikk å se på scenen. I stedet lot han blikket gli rundt i lokalet. Klientellet besto for det meste av fastboende som ville se Eva danse. Og det var mange av elevene hennes blant gjestene.

Og så fikk han øye på en kvinne han aldri hadde sett før.

Det var ikke bare det lyse håret som fikk henne til å skille seg ut. Hun virket så nervøs der hun satt og fiklet med håret og nippet til vinen. Det var tydelig at hun følte seg utilpass. Toppen hennes var for ettersittende og håret så ut som om det var klippet med en hagesaks. Hun tok opp et shotglass med puré de guisantes og luktet på innholdet som om hun prøvde å finne ut hva det var.

Hun gren på nesen, men helte det i seg – og skar en voldsom grimase og skylte det ned med vin. Så grøsset hun.

Alejandro trakk på smilebåndet. Og da hun prøvde å spidde en oliven med gaffelen i stedet for å plukke den opp med fingrene, humret han for seg selv. Han fikk øye på kameraet som sto på bordet og tenkte at dette kanskje var Emily Jacobs, kvinnen fra England som skulle jobbe med den nye hjemmesiden deres.

Han burde gå bort og presentere seg, men han orket ikke å konversere høflig i kveld. Nå hadde hun gitt opp å jakte på gjenstridige olivener. Det så ut som om hun hadde tenkt å gå idet hovedtrekkplasteret kom på scenen.

Kanskje han burde ha hørt på Sebastian og engasjert noen de kjente i stedet for å satse på noe nytt og friskt anbefalt av Sophia.

Akkurat da så hun opp.

Ikke på ham.

Hun så mot scenen.

Jubelen steg mens gjestene ventet på at Eva skulle åpenbare seg på scenen. Alejandro så på Ms. Jacobs i stedet. Uttrykket hennes forandret seg fra nervøst til oppmerksomt. Maten var glemt, øynene videt seg ut og leppene skilte seg.

Hun var vakker.

*

Det var noe av det mest magiske Emily hadde sett.

Reisen fra England til Jerez hadde vært lang og slitsom. Verken Sophia eller mannen hennes hadde møtt henne på flyplassen – bare en mann som holdt et skilt med navnet hennes på. Han hadde hilst fra Sophia og gitt henne en konvolutt.

I brevet sto det at Sophia skulle møte henne til frokost dagen etter. Hun foreslo at Emily kunne spise middag på tavernaen og se Eva opptre. Emily ante ikke hvem Eva var. Hun ville ha foretrukket å sitte alene i hushjelpens leilighet – som heldigvis var tom – men følte at hun måtte gjøre det for jobbens skyld. Dessuten var hun sulten, så hun gikk til tavernaen.

Hun hadde bedt om et bord for én person. Menyen hadde virket overveldende, så hun takket ja da servitøren foreslo tapas. Hun fikk servert et utvalg småretter. Det så lekkert ut, men hun tvilte på at det kom til å stagge sulten. Hun følte seg utsatt og beglodd der hun satt alene med mat som var ment å deles.

Til slutt ga hun opp og skulle til å gå, men da begynte magien å utfolde seg på scenen.

Emily stirret fascinert på kvinnen som avtegnet seg i silhuett midt på scenen. Hun sto med den ene armen over hodet, og den andre armen beveget seg langsomt.

Dette må være Eva, tenkte hun. Kvinnen var slående vakker med oppsatt hår, dramatisk sminke og lang, smekker hals. Kjolen hadde samme gulfarge som rapsåkrene om sommeren og bølget som blomster i vinden. Emily strakte hals for å se bedre da Eva begynte å danse langsomt og sensuelt.

Emily stirret som hypnotisert etter hvert som rytmen økte og intensiteten i dansen og musikken steg. Hvorfor hadde hun ikke visst at noe sånt som dette eksisterte?

Hun fikk lyst til å danse selv, slik noen av gjestene gjorde. Hun ville rope og juble som de andre gjestene. Hun kjente at hun smilte. Hun drakk en slurk vin og løftet glasset entusiastisk.

Det var hypnotiserende, utrolig … Og så møtte hun blikket hans.

Han var kledd i mørk dress. Det var noen andre som også var kledd i dress, men de fleste var uformelt kledd. Han hadde løsnet slipset, og haken var mørk av skjeggstubber, men likevel så han plettfri og elegant ut. Blikket hans var mørkt og gjennomborende.

Ingen hadde sett på henne på den måten før. Det ville ha virket naturlig om han reiste seg og kom bort til henne. Hele lokalet dirret av flamencodansernes tramping, og musikken var øredøvende. Men blikket hans hadde en merkelig virkning på henne. Brystene liksom vokste i behåen, varmen bredte seg i kroppen. Hun ble mer opphisset enn hun noensinne hadde vært før.

Det måtte være musikken, sa hun til seg selv og rev til seg blikket. Eller vinen. Men karaffelen på bordet var nesten urørt. Det var skjønnheten hans, sa hun til seg selv og prøvde å spidde en oliven med gaffelen og bommet.

Faen.

Hun dyppet litt brød i olje og prøvde å late som om hun ikke kjente blodet dunke mellom lårene. Det var en ny opplevelse å sitte midt blant mange mennesker og være så opphisset. Emily gjorde det hun var flinkest til. Hun flyktet.

Mujeres sto det på døren. Det var et bilde av en kvinne i flamencokjole, og det var hun glad for. Hun husket ikke mye spansk der og da. Det var heldigvis tomt inne på toalettet. Hun hørte ropene og musikken. Det måtte være musikken som påvirket henne så sterkt, tenkte hun.

Det var store speil på veggene og stoler med fløyelstrekk. Det så mer ut som et omkledningsrom enn et toalett. Hun så på seg selv i speilet. Hun hadde på seg den samme svarte buksen og toppen hun hadde reist i. Håret var samlet i en slurvete topp, og hun hadde ikke på seg sminke.

Men hun hadde roser i kinnene. Leppene var rødere enn vanlig også. Øynene var blanke.

Det må være musikken.

Selvfølgelig var det det.

Hun prøvde å tenke tilbake på når alt på en måte hadde endret seg.

Var det da belysningen ble dempet?

Eller var det da klappingen startet?

Trampingen, kanskje?

Da hun møtte blikket hans?

Døren ble åpnet, og idiotisk nok trodde hun at det var mannen hun hadde utvekslet blikk med. Hun måtte le litt av seg selv. Det fikk være måte på fantasier.

Den unge kvinnen som kom inn, smilte til henne. «Er hun ikke fantastisk?» sa hun på spansk.

«Jo», nikket Emily enig, glad for at hun forsto hva kvinnen sa. Men hun turte ikke å svare på spansk. «Jeg har aldri sett noe lignende.»

«Hun er den beste.» Kvinnen fant frem en leppestift. «Jeg går på kurs hos henne.»

«Gjør du?»

«Vi øver her iblant.» Hun fanget Emilys blikk i speilet. «Er du engelsk?»

Emily nikket og følte seg som en grå mus ved siden av denne vakre, selvsikre kvinnen.

«Jeg heter Stella.»

«Emily.»

«Er du på ferie?»

«Jobb», sa Emily, men det føltes som en løgn. Det føltes mer som at hun var her på et eventyr.

Men så kom hun ned på jorden og bannet høyt. «Unnskyld. Jeg satte igjen kameraet mitt på bordet.»

Stella nikket forståelsesfullt.

Emily følte seg litt mer fattet da hun kom ut. Det var en pause i showet, og belysningen var normal igjen.

Og plassen hennes var opptatt.

Maten og vinen var ryddet bort, og nå satt en gruppe på fire ved bordet hennes. Vesken og kameraet var ikke å se. Panikken grep henne, og hun så seg febrilsk rundt. Men så kjente hun roen senke seg. Han ville ikke ha sittet og sett på at noen stjal tingene hennes. Hun snudde seg mot den mystiske fremmede.

Vesken og kameraet sto på bordet hans. Han nikket til henne, og Emily gikk bort til ham.

